**Colind la porţile iubirii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ninge fără urme, pe la noi, prin cer,

Drumuri nu-s s-ajungă pân’ aici, nici scări,

Doar iubirea noastră cântă “leru-i ler”,

Cerne grija lumii, caută cărări

Să pătrundă-n inimi. Vezi, iubite, noi

Nu ştim ce orgolii ne-au gonit din rai,

Cu aripi de îngeri drumul înapoi

L-am găsit şi-acuma te îndemn să stai

Porţile acestea grele de pământ

Să le dăm în lături, vin colindători

Îndrumaţi de îngeri şi-nfrînați de vânt,

Hai să le aşternem un covor de flori.

- Cerul e de gheață ca un diamant,

Soarele dezleagă umbre de mister,

Ninge azi în eden, ninge nonşalant,

Porţile iubirii nu au temnicer,

Îngerii colindă și ne-așteaptă iar

Să venim acasă-n prag de sărbători,

Vom trimite solii să le ducă-n dar

Serile astrale, primele ninsori.

La fereastra nopții s-așteptăm cuminți

Oameni de zăpadă căutând prin ger

O potecă-ngustă, calea către sfinți,

Să aducă vestea-n ceruri... “leru-i ler”.

Liliana Trif Ioan Grigoraș